Ole Hækkerup (S), 2011-11-17:
Det her forslag har, som det allerede har været nævnt, været omtalt i medierne flere gange, og det med god grund, for nu bliver stalking jo udtrykkeligt et strafbart forhold, og det er rigtig, rigtig godt.
Der er jo alt for mange tilfælde, særlig med kvinder, der får ødelagt deres liv, fordi der er nogle, der forfølger dem.
Udenlandske undersøgelser tyder på, at det er hver 8. kvinde og hver 20. mand, der i løbet af deres tilværelse har oplevet at blive stalket.
Det betyder jo, at det særlig er et problem for kvinder, men det er også noget, der rammer bredt.
Og dem, der stalkes, kan jo være tidligere ægtefæller eller tidligere kærester, men igen, hvis man kigger på de udenlandske erfaringer, ser man, at det for en tredjedels vedkommende er helt fremmede mennesker, og det vil sige, at så er det virkelig uforudseligt.
Kigger vi på Danmark, ser vi, at de svar, der ligger fra kvindekrisecentre, bl.a. i høringssvarene, tegner det samme billede i Danmark, nemlig at problemet er stigende, og chikanen bliver grovere og grovere.
Alt det her nævner jeg blot for at understrege, hvor stort problemet er.
Den lov, vi behandler i dag om ofrene for stalking, chikane og forfølgelse, betyder, at ofrene kommer til at stå stærkere.
Ud over lige præcis stalkingbestemmelsen bliver der sikkerhedszoner, hvor gerningsmanden ikke må opholde sig – det kan være i nærheden af ofrets bolig og arbejdsplads.
Med tilhold bliver enhver kontakt i fremtiden som sådan forbudt.
Der kommer mere præcise retningslinjer om, hvad der skal til for at få et tilhold, og der kommer bedre information fra politiet.
Men hvad så med bestemmelsen om de straffede stalkere, kan man spørge.
Hvordan sikrer vi, at de, efter at de er blevet løsladt, ikke blot starter igen?
Der er jeg rigtig glad for det, som bl.a. fremgår af høringsnotatet, hvor man siger, at vi bliver nødt til at få kigget ordentligt efter, hvad det er for behandlingsprogrammer for stalkere, der virker; hvor godt de virker; og hvordan vi kan bruge det til at kigge fremad, så vi kan sørge for, at en stalker ikke bare går ud og gør det igen efter at have afsonet sin straf.
Det er for mig et meget godt eksempel på det sted, hvortil vi bliver nødt til at flytte retspolitikken i Danmark.
Jeg er varm tilhænger af at sætte grænser, skærpe straffe, på alle tænkelige måder komme efter voldelige og chikanerende personer og samtidig sørge for at følge op efter løsladelse, så vi er sikre på, at de ikke gør det igen.
Det er, fordi udgangspunktet for mig er, at man skal forhindre, at der kommer nye ofre.
Derfor skal vi både straffe og følge op på dem, vi har straffet.
Noget af det bedste, vi i virkeligheden kan gøre, er at sige til en, der har været offer for en forbrydelse, at vi ud over at straffe og alt det dér gør alt, hvad vi overhovedet kan, for at det ikke skal ske igen.
Jeg synes, det er fremragende, hvis man typisk bortviser en voldelig mand fra et område, hvor han ikke må komme mere, fordi det er her, han har været voldelig over for sin familie, sin samlever eller sin kone.
Det er fremragende, at man bliver idømt så hård en straf, men hvis man bortviser en mand fra et område med indkøbsmuligheder, arbejdspladser osv., så skal vi også spørge os selv, hvad denne mand så gør.
Hvor går han hen?
Bryder han ind i et sommerhus for at finde et sted at sove, så kommer der bare en ny forbrydelse.
Går han ned på den lokale beverding for at drikke nogle øl?
Jeg tror, at hvis der sidder en mand med en voldelig historie dernede, så går det bare galt igen.
Der skal vi sørge for at følge op, og derfor er jeg lige præcis så glad for, at man i forbindelse med den aftale, der er blevet lavet om satspuljen for nogle dage siden, går ind og siger, at vi også bliver nødt til at følge op på de her mænd.
Ud over at straffe – og straffe hårdt, for voldelige mænd skal have en hård straf – handler det også om at sige, synes jeg, hvordan vi i retspolitikken bærer os intelligent ad, så vi forhindrer, at der kommer nye ofre.
Hvis jeg skal prøve at samle det her op, er dette forslag på alle måder et fremskridt i beskyttelsen af særlig volds- og stalkingramte kvinder, som det fremgår af Landsorganisation af Kvindekrisecentres høringssvar.
Jeg skal selvfølgelig huske at sige, at det ikke kun er kvinder, men også mænd, der kan blive ramt af stalking, og derfor er det her alt i alt en fremragende lov, som Socialdemokraterne kan anbefale.